Варненските съдии спечелиха турнира в памет на Георги Шопов | Велико Търново Спорт
Варненските съдии спечелиха турнира в памет на Георги Шопов
от "Велико Търново Спорт" в 13:03 на 14 Ное. 2012, сряда | no views
Реферите от София и В. Търново играха в единия полуфинал.
Всички елитни рефери от страната дойдоха във В. Търново, за да уважат паметта на футболния и спортен деятел Георги Шопов и да участват в първото издание на турнира, провело се в комплекс “Спортно Търново”. В надпреварата се пуснаха всички ръководещи в професионалния футбол съдии, като бяха направили четири отбора, съответстващи на зоните – София, Пловдив, Варна и В. Търново.
Ту бяха и водещият ни арбитър Светослав Тодоров, който получи вчера престижен наряд за групите от Шампионската лига, Николай Йорданов, който ще ръководи дербито “Лудогорец” – “Левски”, Таско Тасков, който само след два дни ще свири “Етър” – “Славия” и др.
На откриването присъства синът на Георги Шопов – Димитър, цялата Съдийска комисия на БФС, шефът на Зоналния съвет Георги Велинов, доц. Христова от ВТУ, арбитри и делегати от старата столица. На церемонията по откриването Ичко Лозев поздрави съдиите от името на президента на БФС Боби Михайлов и им припомни, че всеки има зад себе си един Георги Шопов.
„Георги Шопов или Дядо Шоп, както го наричахме, е направил за великотърновската колегия толкова много, колкото всички следващи заедно не бихме могли да направим. Не забравяйте хората, които са ви помогнали, и ги уважавайте. Да бъдеш човек е първо привилегия и после оправдание”, заяви Ичко Лозев.
Жребият противопостави в първия полуфинал отборите на Варна и Пловдив, а във втория на В. Търново и София. “Виолетовите” от нашата зона надиграха с 3:1 софиянци. Два гола заби Илиян Маринов, а един – Румен Христов, като още пропуски направиха Стоян Денев и Ивайло Атанасов. За съперника почетно попадение реализира Ангел Ангелов.
Варненци, за които играха бившият етърец Пламен Хаджийски и бившият играч на „Академик ” (Свищов) Иван Кирилов, се наложиха с 3:2 над пловдивчани. Драгомир Драганов вкара два гола, а Диян Вълков добави един за победителите, за Пловдив се разписа на два пъти Георги Кабаков.
Така за 3-4 място отидоха да играят София и Пловдив, като столичани биха с 4:1. Две попадения заби Калин Людмилов, едно – Ивайло Стоянов-Сватбаря, а бургазлията Мартин Богдев си вкара автогол. За южняците почетния гол отбеляза Георги Кабаков, който освен всичко пропусна дузпа и удари три греди!
На финала варненските съдии биха трудно домакините от В. Търново с минималното 1:0. Автор на гола бе Иван Кирилов. Търновци натиснаха, като възможности имаше пред Илиян Капарашев, Георги Йорданов и Стоян Денев, но Димитър Димитров пази отлично и накрая неговият отбор вдигна купата.
Въпреки трите си греди и пропуснатата дузпа, Георги Кабаков стана голмайстор на турнира с общо 3 попадения в двата мача. Приза за най-добър съдия получи Коце Костадинов, който ръководи финалния мач, а арбитри на съдийските мачове бяха още Йордан Дурчев, Кольо Данев и Георги Кордев.
Таско Тасков (вляво) в събота отново ще е тук, за да свири “Етър” – “Славия”.